b"\n_START_ARTICLE_\nEsplugabous\n_START_SECTION_\nH\xc3\xa0bitat\n_START_PARAGRAPH_\nTot i que l'h\xc3\xa0bitat dels ard\xc3\xa8ids s\xc3\xb3n les zones humides, l'esplugabous \xc3\xa9s, de la fam\xc3\xadlia, el menys aqu\xc3\xa0tic. Es troba principalment en pastures, arrossars, conreus llaurats i canals, sovint associat a ramats de bous, vaques o altres animals.\n_START_SECTION_\nDistribuci\xc3\xb3\n_START_PARAGRAPH_\nL'esplugabous ha experimentat un dels creixements m\xc3\xa9s r\xc3\xa0pids naturals de qualsevol esp\xc3\xa8cie d'ocell. Era origin\xc3\xa0riament nadiu de les parts meridionals de la pen\xc3\xadnsula Ib\xc3\xa8rica, \xc3\x80frica tropical i subtropical i \xc3\x80sia tropical i subtropical humida. Al final del segle XIX, va comen\xc3\xa7ar a ampliar la seva distribuci\xc3\xb3 a \xc3\x80frica meridional; el primer albirament d'un exemplar d'aquesta esp\xc3\xa8cie a la prov\xc3\xadncia del Cap (Sud-\xc3\xa0frica) va ser el 1908. Els primers esplugabous van ser vistos a Am\xc3\xa8rica entre la Guayana i Suriname el 1877, volant pel que sembla a trav\xc3\xa9s de l'oce\xc3\xa0 Atl\xc3\xa0ntic. L'esp\xc3\xa8cie va arribar a Nord-am\xc3\xa8rica el 1941 (tot i que aquestes primeres vistes van ser descartades origin\xc3\xa0riament per ser exemplars alliberats pels humans), m\xc3\xa9s tard va ser vist criant a Florida l'any 1953, i, tamb\xc3\xa9 per primera vegada al Canad\xc3\xa0 el 1962. Ara fins i tot se n'ha vist a l'oest, concretament a Calif\xc3\xb2rnia. Els primers exemplars van ser vistos a Cuba el 1957, a Costa Rica el 1958, i a M\xc3\xa8xic el 1963, encara que probablement es va establir abans d'aix\xc3\xb2. A Europa, l'esp\xc3\xa8cie havia disminu\xc3\xaft hist\xc3\xb2ricament a Espanya i Portugal, per\xc3\xb2 en l'\xc3\xbaltima part del segle XX va augmentar significativament a la pen\xc3\xadnsula Ib\xc3\xa8rica, i despr\xc3\xa9s va comen\xc3\xa7ar a colonitzar altres parts d'Europa; Fran\xc3\xa7a meridional el 1958, nord de Fran\xc3\xa7a el 1981 i It\xc3\xa0lia el 1985. Al Regne Unit, va ser registrat criant per primera vegada el 2008, nom\xc3\xa9s un any despr\xc3\xa9s d'una aflu\xc3\xa8ncia considerada del 2007. El 2008, l'esplugabous tamb\xc3\xa9 es va traslladar a Irlanda per primera vegada. A Austr\xc3\xa0lia va comen\xc3\xa7ar a arribar als anys 40, amb l'esp\xc3\xa8cie establint-se al nord d'aquest continent. Va comen\xc3\xa7ar a visitar regularment Nova Zelanda als anys 60. El 1948, l'esplugabous era un resident permanent a Israel i Palestina. Abans de 1948 era solament un visitant hivernal._NEWLINE_L'esplugabous va comen\xc3\xa7ar a viure amb els b\xc3\xbafals d'aigua d'\xc3\x80frica, despr\xc3\xa9s va acompanyar animals dom\xc3\xa8stics, especialment les vaques i bous i s'ha est\xc3\xa8s per tot el m\xc3\xb3n acompanyant els \xc3\xa9ssers humans i els seus animals domesticats. Adaptat origin\xc3\xa0riament a una relaci\xc3\xb3 comensal amb els animals grans herb\xc3\xadvors, va canviar f\xc3\xa0cilment al bestiar i als cavalls domesticats. Moltes poblacions d'esplugabous s\xc3\xb3n migrat\xc3\xb2ries i aix\xc3\xb2 ha ajudat a l'esp\xc3\xa8cie a estendre's per tot el planeta. L'esp\xc3\xa8cie fins s'ha vist en diverses illes sub-Ant\xc3\xa0rtiques, incloent-hi Ge\xc3\xb2rgia del Sud, l'illa de Marion, les illes de Sandwich del sud i les illes d'Orkney del Sud. Una petita bandada de vuit ocells tamb\xc3\xa9 va ser vista a les illes Fiji el 2008. A m\xc3\xa9s de l'extensi\xc3\xb3 natural, l'esplugabous s'ha introdu\xc3\xaft en algunes \xc3\xa0rees. L'esp\xc3\xa8cie va ser introdu\xc3\xafda a Hawaii el 1959, i a l'arxip\xc3\xa8lag de Chagos el 1955. Tamb\xc3\xa9 a les Seychelles i les illes Rodrigues (oce\xc3\xa0 \xc3\x8dndic), per\xc3\xb2 les temptatives d'introduir l'esp\xc3\xa8cie a l'Illa Maurici van fallar. Uns exemplars tamb\xc3\xa9 van ser alliberats pel zoo de Whipsnadea, Anglaterra, per\xc3\xb2 l'esp\xc3\xa8cie mai va establir-se, fins al 2008. _NEWLINE_Als llocs on els van introduir, ho van fer per combatre plagues del bestiar, ja que aquests ocells mengen par\xc3\xa0sits dels animals que segueixen.\n_START_SECTION_\nAlimentaci\xc3\xb3\n_START_PARAGRAPH_\nL'alimentaci\xc3\xb3 dep\xc3\xa8n de l'h\xc3\xa0bitat. En zones humides, s'alimenta de granotes i petits peixos mentre que en pastures i conreus els cole\xc3\xb2pters, ort\xc3\xb2pters i altres invertebrats formen part de la seva dieta._NEWLINE_Tamb\xc3\xa9 menja par\xc3\xa0sits, com ara paparres o puces de les vaques i/o animals als quals segueix a la recerca d'aliments, menjant a la vegada insectes que els animals espanten mentre van caminant i pasturant.\n_START_SECTION_\nReproducci\xc3\xb3\n_START_PARAGRAPH_\nEn \xc3\xa8poca de reproducci\xc3\xb3 i festeig, les plomes de l'esplugabous (principalment en cap i pit) agafen una coloraci\xc3\xb3 groguenca molt caracter\xc3\xadstica, igual que les potes, que tamb\xc3\xa9 s'aclareixen._NEWLINE_Nia en col\xc3\xb2nies, en arbres i arbusts prop de llacs i rius, barrejat sovint amb altres esp\xc3\xa8cies de martinets i fins i tot amb el bernat pescaire. Comencen a niar a partir de l'abril."